Diari Oficial de la Generalitat Valenciana


Sumari del DOGV 7242, del 27-03-2014 (2014/2486)

RESOLUCIÓ de 10 de març de 2014, de la Direcció General de Prevenció, Extinció d'Incendis i Emergències, sobre reducció dels horaris aptes per a la realització de cremes.
--------------------------------------------------------------------------------------------------------------------------------------------------------------------------

### Dades del document

Número de DOGV
:   7242

Data del DOGV
:   27-03-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/2486


Data del document
:   10-03-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia
    * legislació

RESOLUCIÓ de 10 de març de 2014, de la Direcció General de Prevenció, Extinció d'Incendis i Emergències, sobre reducció dels horaris aptes per a la realització de cremes. [2014/2486]  
L'article 146 del Reglament de la Llei 3/1993, de 9 de desembre, Forestal de la Comunitat Valenciana, aprovat pel Decret 98/1995, de 16 de maig, establix que en els terrenys forestals, en els contigus o amb una proximitat menor de 500 metres d'aquells, amb l'autorització prèvia, es podrà realitzar la crema de marges de cultiu o de restes agrícoles o forestals, així com la crema de canyars, canyissars o matolls lligada a algun tipus d'aprofitament ramader, cinegètic o de qualsevol altre tipus, fora del període comprés entre l'1 de juliol i el 30 de setembre.  
  
El mateix article, al punt 2, establix que els períodes indicats podran ser modificats per la direcció general competent en funció de les condicions de perill d'incendis.   
D'acord amb l'anterior, mitjançant una Resolució de 12 de novembre de 2012, de la Direcció General de Prevenció, Extinció d'Incendis i Emergències, es va establir amb caràcter general, en els terrenys forestals, en els contigus o amb una proximitat menor de 500 metres d'aquells, el període horari màxim autoritzable per a la realització de la crema de marges de cultiu o de restes agrícoles o forestals, així com la crema de canyars, canyissers o matolls lligada a algun tipus d'aprofitament, entre el trenc d'alba i dos hores abans de l'ocàs.  
No obstant això, si analitzem que ens trobem en un dels hiverns més secs des que hi ha registres, hem de concloure que mantindre els horaris establits amb caràcter general, representa un greu perill per a la integritat de les nostres masses forestals.  
És per això que, tenint en compte la situació actual, es procurarà generar el menor perjuí possible a les activitats agropecuàries i forestals, i amb vista a aconseguir una major prevenció dels incendis forestals en les muntanyes o terrenys forestals de la Comunitat Valenciana, es considera convenient restringir l'horari diari de cremes fins que les condicions meteorològiques siguen més favorables. En conseqüència, de conformitat amb allò que disposa l'article 146 del Reglament de la Llei 3/1993, de 9 de desembre, Forestal de la Comunitat Valenciana, aprovat pel Decret 98/1995, i en virtut del que disposa l'article 9 del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria Governació i Justícia, resolc:  
  
Primer. Reducció dels horaris de cremes  
Restringir amb caràcter general i fins que no es resolga el contrari, en els terrenys forestals, en els contigus o amb una proximitat menor de 500 metres d'aquells, els horaris per a la realització de la crema de marges de cultiu o de restes agrícoles o forestals, així com la crema de canyars, canyissers o matolls lligada a algun tipus d'aprofitament ramader, queden delimitats al període horari comprés entre el trenc d'alba i les 13.30 hores.  
Amb caràcter extraordinari, i únicament per raons fitosanitàries o altres motius d'urgència degudament justificats, es podran autoritzar cremes fora del període anterior, sempre que existisca resolució prèvia en eixe sentit d'esta Direcció General.  
  
Segon. Restricció d'accions o activitats recollides en els plans locals de cremes i autoritzacions  
Deixar en suspens, fins a nova orde, totes les accions o activitats recollides en els plans locals de cremes o en autoritzacions nominatives que contradiguen el que establix esta resolució.  
  
Contra esta resolució, que esgota la via administrativa, les persones interessades podran interposar recurs contenciós administratiu en el termini de dos mesos, a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o potestativament, un recurs de reposició davant d'este òrgan, en el termini d'un mes, computat en els termes ja referits, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí que les persones interessades puguen proposar qualsevol altre que estimen procedent.  
  
València, 10 de març de 2014.- La directora general de Prevenció, Extinció d'Incendis i Emergències: Irene Rodríguez Rodrigo.